Personlig rapport for: ESTP



**Indhold**

JTI typologi **3**

Stærke sider ved din dominante funktion (S*e*) **3**

Stærke sider ved dine præferencer **4**

Generelle egenskaber ved dine præferencer **5**

Til eftertanke **6**

Din undertrykte funktion (N*i*) **7**

Kommunikation **7**

Læringsstil **8**

Karriere **8**

Arbejdsstil **9**

Trivsel og "succes" **10**

Arbejdsmiljø **11**

En lille bøn for ESTP’eren **11**

Du kan dække rollen som: Analytiker **12**

Du kan dække rollen som: Gennemfører **13**

Du kan dække rollen som: Kvalitetssikrer **14**

Teamadfærd **15**

|  |
| --- |
| JTI typologi for: **ESTP** |
| **Handlingsorienteret og procesrettet,**  praktisk, fakta-orienteret type |

**Ekstrovert (E) -** handlingsorienteret

**Sansende (S) -** praktisk

**Tænkende (T) -** teoretisk

**Opfattende (P) -** procesrettet

Du baserer din opmærksomhed på sansefunktionen (S) og vurderinger på tænkefunktionen (T). Derfor foretager du dine vurderinger og beslutninger på baggrund af en objektiv og logisk analyse (T) af de fakta, du observerer (S).

Med ST-kombinationen er du hovedsageligt interesseret i saglige fakta i enhver situation. Det, du observerer, bliver samlet ind og verificeret med det samme af dine sanser ved at se, høre, føle og lugte. Din tænkning (T) bruger du til upersonlige analyser, som har karakter af en logisk, skridt for skridt-proces, hvor du går frem for at finde mening med det, du observerer, samt årsag, virkning og konklusioner.

Præferencernes rækkefølge:

1. Se

2. Ti

3. Fe

4. Ni

Stærke sider ved din dominante funktion (S*e*)

Din dominante funktion (nr. 1) er sansning (S), som er den funktion, som er mest foretrukken og dominerende hos dig. Som ekstrovert sanser (Se) vil du ofte vise og fortælle andre mennesker de fakta, du ser og registrerer. Med sansning (S) som dominant funktion vil du kunne have flere af følgende stærke sider:

* ser klart de relevante fakta
* registrerer mange detaljer
* har god hukommelse
* har blik for, hvad der må gøres
* er opmærksom på det, som er vigtigt her og nu
* bruger erfaring for at løse problemer
* håndterer problemer realistisk
* "billede fremkaldes" og præsenteres her og nu med stor detaljerigdom.

Din støttefunktion (nr. 2) er tænkning (T) som du bruger til logiske analyser og vurderinger af det, du sanser. I tillæg er den med til at skabe balance i din personlighed, ved at den er introvert (Ti). Støttefunktionen viser du sjældnere til andre, da den er introvert.

Stærke sider ved dine præferencer

Som ESTP’er har du din styrke i at fokusere og bruge energien, færdighederne og dine kundskaber i den ydre verden blandt mennesker og ting (E). Ved at du viser din energi, vil andre ofte også blive fyldt af energi. Du kan lide at arbejde sammen med andre, opretter kontakt, og etablerer og bruger netværk. Du deler dine ideer og tanker, efterhånden som de opleves, er optaget af handling, og har ingen problemer med at være i gang med mange opgaver samtidigt. Sædvanligvis foretrækker du mundtlig kommunikation frem for skriftlig.

Med din præference for sansning (S) fokuserer du på fakta og det, som sker her og nu, og du er dermed opmærksom på detaljerne i enhver situation. Du stoler på din erfaring og finder ud af, hvordan ting kan gøres på den mest effektive måde, ud fra den erfaring du har. På baggrund af dette kan du føre en ide over på det praktiske plan.

Færdigheder med tænkning (T) er, at du anvender en beslutningsproces, som fokuserer på et analytisk årsag-virkningsforhold. Du vurderer argumenter og principper, og organiserer og bearbejder fakta og ideer. Du ser på ideer og produkter med et kritisk blik, og forsøger at holde dig objektiv, når du vurderer. Retfærdighed er vigtigt for dig, og du forsøger at være bestemt, når du behandler mennesker.

Ved hjælp af opfattelse (P) organiserer du dit liv i den ydre verden på en spontan og fleksibel måde, hvor du har evne til at tilpasse dig situationen. Du kommunikerer en rolig og åben holdning, og samler på de data, som du behøver, for at træffe en beslutning. Ofte kan du udsætte en beslutning for at samle mere information. Du har stor arbejdskapacitet, når det gælder, og får energi, når uventede ting dukker op.

|  |  |
| --- | --- |
| E | **S** |
| * Fokuserer og bruger din energi blandt andre mennesker * Giver andre energi * Deler tanker og ideer undervejs og er optaget af handling * Kan være i gang med mange opgaver samtidigt * Udvikler færdigheder og kundskab ved at samarbejde og skabe netværk | * Fokuserer på fakta og det som sker her og nu * Er opmærksom på detaljer * Er dygtig til at anvende den praktiske erfaring, du har * Er dygtig til at føre en ide over på det praktiske plan |
| T | P |
| * Vurderer og beslutter på en analytisk, logisk og rationel måde * Har evne til at tænke kritisk * Er saglig og objektiv * Er retfærdig og bestemt, når du behandler mennesker | * Er spontan og fleksibel * Er dygtig til at tilpasse dig det, som sker undervejs * Har stor arbejdskapacitet, når det gælder * Har en åben holdning til det, der sker * Er dygtig til at samle på information over tid, før beslutninger træffes |

Generelle egenskaber ved dine præferencer

Som ESTP’er er du venlig, handlingsorienteret, tilpasningsdygtig og realistisk, og du foretrækker at tage den mest effektive vej mod mål. Du er optaget af situationen her og nu, er loyal over for venner men respekterer sædvanligvis ikke love og regler, hvis dette forhindrer dig i at få ting fuldført. Du stoler på, hvad du selv ser og hører, og hvad du ellers har førstehåndskendskab til. Du accepterer godvilligt og bruger de fakta, du har, uanset hvad de kan være. Du leder efter tilfredsstillende løsninger i stedet for at påtvinge andre dine egne som "du skal" eller "du må". Du er ofte sikker på, at en tilfredsstillende løsning vil dukke op, bare du har fået overblik over alle faktiske forhold.

Du løser problemer ved at være tilpasningsdygtig, og du kan også få andre til at tilpasse sig (E). Du er dygtig til at have blikket på den nuværende situation (S), samt realistisk ved at acceptere de eksisterende forhold. De fleste kan lide dig, for det meste tilpas nok til, at de vil overveje de kompromisløsninger, som du foreslår. Du er fordomsfri, åben og tolerant over for de allerfleste – også over for dig selv. Du tager tingene, som de er, og er således dygtig til at løsne op i spændte situationer og bringe personer, som er i konflikt med hinanden, sammen igen. Du føler dig heller ikke tvunget til at følge rutinemæssige fremgangsmåder eller foretrukne metoder. Derfor kan du se nye måder at nå et mål på gennem at anvende eksisterende regler, systemer eller omstændigheder snarere end at lade dem være hindringer.

Endvidere foretrækker du at fokusere på nutiden og glemme fortiden, som (på basis af dens tænkemåde) er gammel, borte, afsluttet. Du er aktivt nysgerrig og videbegærlig, når det gælder genstande, natur, aktiviteter, madretter, mennesker eller andre nye ting, som du bliver præsenteret for (S). At du gennem at bruge dine sanser kan blive ekspert på nogen områder, kan vise sig gennem:

* Evnen til at være problemløser
* Evnen til at se behovet her og nu og at tage vare på den nuværende situation
* Evnen til at søge efter, tilegne sig og huske store mængder fakta
* En kunstnerisk smag og bedømmelsesevne
* Evnen til at håndtere værktøj og maskiner

Du lærer mere af førstehåndserfaring end ved at studere eller læse, og du er ofte mere effektiv i aktuelle, praktiske situationer end i skriftlige tester (S). Abstrakte ideer eller teorier bliver ikke accepteret i første omgang, og du stoler ikke på dem, før de er testet gennem erfaringer. Det kan ske, at du må arbejde hårdere end andre typer for at nå resultater på skolen, men du klarer dette, når du ser, at arbejdet og skolegangen kan være relevant for dig selv. Du har god hukommelse og kan udnytte dette i dit arbejde.

Som ESTP’er er du dygtig til at nyde livet. Du er dygtig til at få meget sjov ud af livet, og dette gør, at det er morsomt at være sammen med dig. Du sætter pris på dine materielle ejendele og tager dig den tid, som er nødvendig for at få fat i dem. Du har meget glæde af god mad, klæder, musik og kunst. Du kan godt lide fysisk træning og sport, og du er sædvanligvis dygtig på flere af disse felter.

Dine beslutninger tager du ved at bruge logiske analyser (T) i højere grad end at tage hensyn til personlige følelsesværdier. Din tænkeevne gør dig i stand til at få fat i underliggende tanker og principper i forskellige situationer. Dette gør dig i stand til at tage styringen, når situationen gør det nødvendigt, og at vise fasthed.

Du bekymrer dig ikke særlig meget om planlægning med hensyn til fremtiden (du kan jo bare improvisere) (P). Du foretrækker at tage ting, som de kommer, og kan lide ikke at planlægge dagen for meget. Din eftertænksomme holdning gør, at du ikke bliver fastlåst i din problemløsning. På denne måde kan du hurtigt rejse dig efter vanskeligheder og ændre katastrofe til succes.

Som ven og kammerat vil du være populær for din venlighed, din entusiasme og for at gøre morsomme ting. Dine gode evner til at observere gør, at du kan komme overens med mange forskellige mennesker. Du foretrækker imidlertid personer, som har lignende interesser, som du har, og specielt de, som kan lide at foretage sig ting. Din loyalitet over for venner gør, at du kan have varige venskaber.

Som forælder vil du kunne lide at lege sammen med dine børn, da der er en smule barn i dig selv som ESTP’er. Du vil være interesseret i både at lære fra dig og få lærdom selv ved at lege med dine børn. Du tager tingene, som de kommer, og lærer børnene det, som er nødvendigt ud fra den situation, som opstår. Du kan lide at være ven og kammerat med børnene, og din lette væremåde gør, at du sjældent har behov for at bruge så meget disciplin, som andre typer kan blive nødt til at indføre. Du vil imidlertid ikke have problemer med at indføre disciplin, hvis du har behov for det.

Til eftertanke

* Kan handle for hurtigt og vælge den hurtigste løsning
* Kan virke brysk og ufølsom på andre, når du handler hurtigt
* Kan stole for meget på improvisation og overse de videre konsekvenser af dine handlinger
* Kan undlade at gøre ting færdige for at komme i gang med næste problem
* Kan blive fanget for meget af materialistiske glæder
* Kan undgå at lægge langsigtede planer

Som ESTP’er kan du blive så gearet mod her og nu på grund af den dominante funktion Se, at du kan vælge løsningsforslag, som er gode, men som ikke altid er rigtige i sammenhæng med situationen. Det kan hurtigt give dig meget ekstraarbejde, ved at du kaster dig for hurtigt frem.

Hvor effektiv du er, kommer an på, hvor meget dømmekraft du skaffer dig. Det kan ske, at du trænger til at udvikle din tænkning (T), sådan at du kan bruge dine principper til at skaffe dig standarder for din opførsel, retning og mening med dit liv. Såfremt din dømmekraft ikke er udviklet nok til at give dig karakterstyrke eller rygrad, kan du være i fare for at tilpasse dig først og fremmest din egen kærlighed til det gode liv.

Som ESTP’er er du ikke særlig optaget af at leve dig ind i eller være optaget af følsomme, menneskelige problemer. Du er relativt uinteresseret i den indre menneskelige motivation. Den upersonlige måde at betragte en situation på kan føre til, at følelsesmæssige spørgsmål bliver fejet ind under gulvtæppet. Dine analyser kan lide under manglen på, at vigtige faktorer ikke nødvendigvis behøver at være logiske. Du foretrækker handling frem for ord og kan dermed undlade at sige ting (følelsesmæssige ting), som burde have været sagt.

Du blomstrer ved hyppige forandringer, selv om ikke alle gør det samme. Du kan på den anden side ende med at kede dig, når tingene bliver roligere. Da kan du enten blive inaktiv for en stund, eller du kan opsøge nye områder og problemer, som søger en løsning.

Du kan også have problemer med at følge op på pro¬blemløsninger, som kræver lang tids bearbejdning, og dette fører til, at du måske ikke lærer af dine fejl. Du har også en tendens til ikke at bekymre dig særlig meget med hensyn til den detaljerede opfølgning, som kan være nødvendig.

Under jobinterviewet kan du opleves som for talende og opgaveorienteret. Det vil være en fordel, hvis du tager pauser, sådan at interviewerne får anledning til at stille spørgsmål. Understreg dine stærke sider, og hvilket bidrag du kan komme med til organisationen. Hvis du bliver stresset, kan du blive forvirret og kun se negative muligheder ved jobbet.

Din undertrykte funktion (N*i*)

Din undertrykte og mindst foretrukne funktion (nr. 4) er den modsatte af din dominante, foretrukne funktion. Den fungerer ubevidst og primitivt, fordi den ofte er sparsomt udviklet og uvant for dig. Den undertrykte funktion aktiveres af træthed, stress, beruselse eller en hvilken som helst situation, hvor tilliden svækkes til din dominante funktion. Når du er ude af balance, bliver du også let sårbar. Ofte giver den undertrykte funktion en kraftig udløsning af følelser eller emotioner, og du oplever, at du kan blive utryg og humørsyg. Når din undertrykte funktion gør dig usikker, kan du reagere på en måde, som kan opleves, som om du sender "tyrannen" i dig ud for at forsvare dig.

Når din undertrykte funktion er virksom, er det vanskeligt for din dominante funktion at fungere. Ideer, tanker og følelser, som kommer til overfladen, bliver ikke forankret i virkeligheden, og du er heller ikke tilgængelig for en fornuftig diskussion med andre mennesker.

Observer, hvordan du forholder dig til andre, når du er udkørt, stresset eller træt, og forsøg at få et mestringsforhold til din undertrykte funktion. Ved at kende til din egen "tyran" kan du se humoristisk på den, når den opstår. Forståelse for egen "tyran" fører også til, at du bliver mere fortrolig med "tyrannen" hos andre mennesker. Dermed vil du ikke tage det så personligt, når andre bruger deres "tyran" mod dig.

Eftersom intuition (Ni) er din undertrykte funktion, vil du kunne:

* se fremtiden i et negativt lys
* være urimeligt pessimistisk
* køre dig fast og miste mulige udveje af syne
* blive fanget i et spor
* give mentalt op
* kun se forfærdelige alternativer
* blive overvældet af en følelse af hjælpeløshed

Kommunikation

Som ESTP’er vil du sædvanligvis kommunikere på en udadvendt måde med fokus på udvikling og resultater (ET). Ofte formidler du energi og entusiasme, og fokuserer på mennesker og ting i den ydre verden (E). Du har din styrke i at snakke dig frem til konklusioner og klarhed. Du foretrækker at præsentere budskabet mundtligt frem for skriftligt og snakker gerne i grupper med mange mennesker.

Med din præference for sansning (S) bruger du dine erfaringer som baggrund, når du skal illustrere en sag og ønsker at se praktisk og realistisk brug og anvendelse. Ofte henviser du til konkrete eksempler, når du kommunikerer. Du ønsker at få fakta og beviser på bordet med det samme, kan lide, at forslag er direkte og mulige at gennemføre, og du er optaget af at følge en fastsat fremdriftsplan.

Ved hjælp af tænkning (T) kan du kommunikere en objektiv og kritisk holdning over for meninger, som ikke kan begrundes logisk. Du bliver overbevist af logiske og upersonlige argumenter og vil vide fordele og ulemper ved hvert alternativ. På baggrund af dette vil du ofte respektere faglig kompetence. I tillæg vil du gerne have orden i egne tanker. Du udtrykker dig ofte nøgternt og vil gerne være kort og koncis, når du snakker. Retfærdighed er vigtigt, og følelser betragter du helst, som nogle man kan tage med i beregningen.

Med præference for opfattelse (P) fokuserer du på processen, det vil sige vejen mod målet, og snakker om alternativer og muligheder. Du fremlægger ofte dine synspunkter som foreløbige og med genstand for bearbejdning. Du er villig til at diskutere planer men kan ikke lide tidsfrister. Du forventer også, at andre kan tilpasse sig den aktuelle situation, og kan lide overraskelser og det at tilpasse sig til situationen.

Læringsstil

Som ESTP’er lærer du bedst gennem at involvere dig aktivt i og gøre det, som er nødvendigt her og nu. Du tager gerne en vis risiko for at få ting gjort og for at nå dine mål. Du lærer sædvanligvis bedst under praktisk handling og ud fra en nytteorienteret holdning af, hvad der går an. Du foretrækker prøve- og fejlemetoden, konkret erfaring og kan lide at se resultater af dit eget arbejde. Skolegang kan imidlertid let blive kedelig for dig, fordi der sker for lidt. Med din gode hukommelse for fakta kan du gøre det godt på skolen, hvis du går ind for det.

Med præference for ekstroversion (E) lærer du bedst gennem interaktion og kommunikation med andre mennesker. Du lærer godt gennem at snakke, mens du tænker, og får ofte klarhed og konklusion gennem samtaler. I tillæg lærer du godt med at være i gang med mange aktiviteter samtidigt, og du trives gerne med mundtlige prøver.

Med præference for sansning (S) lærer du bedst ved at begynde med stykkerne for senere at få helheden ind. For meget generel information på en gang forstyrrer dig. En trinvis og systematisk fremgangsmåde fungerer altså bedst for dig. Du har behov for at se konkret fakta, som f.eks. tal, navn, data osv., og har relativt god hukommelse for fakta- og terpestof. Såfremt du kan se den praktiske nytteværdi af det, du lærer her og nu, vil du have god nytte af det i en læresituation. Dine kreative styrker ligger sædvanligvis inden for rammen af det, du er i gang med.

Med præference for tænkning (T) lærer du bedst gennem at kunne analysere og se en logisk og systematisk sammenhæng.

Med præference for at organisere din livsstil på en åben og spontan måde (P) lærer du bedst gennem at have variation i præsentationen af lærestoffet. Rutine i præsentationen kan du ikke lide. Hvis du kan få lov at være spontan og nysgerrig og følge dine egne impulser, vil dette være til fordel for din læresituation. Ofte starter du sent, når du skal lære noget, men du arbejder hurtigt, når du først er begyndt.

Karriere

Kendskab til egne præferencer kan være til hjælp og nytte, når du skal vælge karriere. Forskning viser, at tilfredsstillelse i arbejdslivet afhænger meget af, om du får mulighed for at bruge dine præferencer. Hvis dine arbejdsområder hovedsageligt indeholder den type oplevelser, som du naturligt foretrækker ud fra dine præferencer, vil du sædvanligvis håndtere arbejdet bedre og finde det mere tilfredsstillende. Hvis dine arbejdsområder hovedsageligt har brug for den måde at tage beslutninger på, som er naturlig for dig, vil dine beslutninger oftest blive bedre, og de vil blive taget med større sikkerhed.

Alle dine præferencer er vigtige for din karriere. De to midterste bogstaver i din typebetegnelse (S og T) betyder enormt meget, når det drejer sig om, hvilket arbejde du vil udføre bedst og have mest glæde af. Hvordan du går frem i dit job, vil i høj grad blive afgjort af din P-præference. Hvilken slags arbejde du bedst vil kunne lide inden for et specielt område, vil kunne afhænge af din E-præference, som handler om, hvor du henter og bruger din energi.

Arbejdsstil

Som ESTP’er vil din arbejdsstil være præget af dine gode evner til at vise aktivitet og handlekraft og til at gøre de rigtige ting til rette tid. Du har stor ansvarsfølelse, og du er præget af loyalitet og virkelyst. I tillæg søger du forandring og variation, og du er ikke så vældig tidsbundet (SP).

Du kan lide variation og handling, og foretrækker at have flere mennesker omkring dig (E). Du foretrækker arbejdsopgaver, som ikke er alt for lange og seje. Du har sædvanligvis ikke noget imod flere arbejdsopgaver samtidigt, og afbrydelser, som f.eks. telefonsamtaler, har du ikke noget imod. Du foretrækker at være handlingsorienteret, men kan af og til handle for hurtigt – før du har fået tænkt nøje nok. Du er interesseret i aktiviteterne omkring jobbet, og hvordan andre arbejder, og du udvikler selv ideer ved samtaler og diskussion. Du kan imidlertid være opmærksom på, at du kan bruge for meget tid på mindre produktive kontakter.

Med din præference for sansning (S) kan du lide at bruge erfaring og kendte metoder til at løse problemer – du kan lide at bruge det, som du har lært, mere end at lære noget nyt. Praktisk arbejde foretrækkes ofte.

Med præference for tænkning (T) kan lide du arbejdsopgaver, hvor du kan bruge dine evner til logiske analyser og vurderinger for at drage de konklusioner, som fører til velgjort arbejde. Med blikket rettet mod principper og regler beslutter du ofte på en upersonlig måde – ofte uden at der bliver taget tilstrækkelig hensyn til andre menneskers følelser og ønsker. Du kan være opmærksom på, at andre kan synes, at du er meget bestemt. Når du mener, at du giver nødvendig kritik, kan du såre andre uden at vide det selv. Du kan overse vigtige værdier ved kun at fokusere på det, som er logisk.

Arbejdet organiserer du gerne på en åben, fleksibel og tilpassende måde (P). Du tilpasser dig let ændringer og kan lide at have en åben mulighed for ændringer i sidste øjeblik. Du kan have en tendens til at udsætte beslutninger eller ting, som du ikke kan lide, i jagten på flere muligheder. Vær opmærksom på, at du kan starte med for mange projekter, og dermed kan du have vanskeligheder med at blive færdig med dem.

I en karrieremæssig sammenhæng har du måske ikke nogen handlingsplan for at nå et mål, og du handler måske ikke specifikt for at nå målene. Potentialet i eksisterende job kan dermed mistes over tid.

***Potentielle styrker***

* Møder udfordringer som en entreprenør
* Leder under kriser
* Reklamerer og sælger
* Tilpasningsdygtig
* Villig til at tage chancer

Trivsel og "succes"

**ST** Arbejde, som omhandler konkrete fag, som kræver objektiv analyse af konkrete fakta, f.eks. økonomi, revision, jura, data, kirurgi, politi, forretningsliv, ledelse, bank og finans, naturfaglig videnskab, anvendt forskning, produktion, konstruktion og manuelt arbejde.

Som ESTP'er gør du det sædvanligvis bedst i erhvervskarrierer. hvor realisme, handling og tilpasningsdygtighed er vigtige faktorer. Eksempler er ingeniørfag, politiarbejde, inkassovirksomhed, markedsføring, teknologi, bygge- og anlægsarbejde, produktion, ferie og rekreationsvirksomhed, serveringsbranchen, og mange typer af arbejde, hvor problemløsning er vigtig.

Med din entreprenørlignende stil kan du lide nye erfaringer og at dele dette med andre. Du er opfindsom og i stand til at udnytte et skift i hændelsesforløb, som du ikke nødvendigvis kunne forudse. Du er i stand til at vende det uforudsete til din fordel på en måde, som andre typer kan finde vanskelig. Dette skyldes, dels at du ikke er særlig optaget af fortiden, og dels at SP-kombinationen betyder, at du ikke finder det særligt tilfredsstillende at udvikle formelle procedurer og principper, som er naturlige barrierer for forandring.

Som ESTP’er har du en "gå-på"-virksomhed. Du er brandslukkeren, som nedkæmper enhver forstyrrelse, og som så fortsætter. Du bruger kort tid på at fundere over den mere fjerne fremtid eller bekymre dig over, hvad du skal gøre, efter ilden er slukket, fordi du hovedsageligt er motiveret af glæden ved din egen handling. Du har behov for stadige nye brande. Så længe de opstår, og så længe du kan fortsætte med at slukke disse, klarer du dig godt.

***Kan lide arbejdsopgaver:***

* som er handlingsrettede
* hvor du kan tage initiativ
* hvor du kan arbejde i øjeblikket
* hvor du kan se umiddelbare resultater af dit arbejde
* med forandring, variation og fleksibilitet
* hvor du kan bruge kendte metoder til at løse opgaver og problemer
* med praktisk vinkling
* hvor du kan starte mange projekter
* som er morsomme
* som ikke indeholder for meget abstrakt teori

Arbejdsmiljø

Som ESTP’er vil du typisk foretrække et aktivt arbejdsmiljø med mulighed for at skabe udvikling og resultater, hvor du kan få anerkendelse og belønning for dine resultater (ET). Du vil foretrække samvær og dialog med mange mennesker, enten på arbejdspladsen eller uden for virksomheden, hvor du kan bruge dine evner til at kommunikere og involvere dig med mange mennesker (E).

Du foretrækker, at arbejdsmiljøet lægger vægt på arbejde og evne til at observere fakta og detaljer (S), samt at miljøet kommunikerer det, der observeres. Du ønsker at arbejde i en logisk rækkefølge med logiske analyser, vurderinger og organisering af tal, ideer eller genstande (T). Du foretrækker i tillæg, at arbejdsmiljøet er åbent og fleksibelt med mulighed for frihed og variation, og hvor det er muligt at være med i processen undervejs i forskellige opgaver (P).

***Foretrækker et arbejdsmiljø***:

* som er aktivt og resultatorienteret
* med tid til sjov
* med livlige, resultatorienteret mennesker, som

værdsætter førstehåndserfaring

* med tiltalende omgivelser
* hvor du kan gøre brug af etablerede og praktiske færdigheder
* som er teknisk orienteret
* med nye problemer, som skal løses
* som lægger vægt på brug af logiske analyser
* som er handlingsorienteret her og nu
* som er projektorienteret
* som er ubureaukratisk
* med mulighed for fleksibilitet i udførelsen af arbejdet

*I modsat fald vil du kunne demotiveres af arbejdsmiljø og arbejdsopgaver, hvor du får for lidt mulighed for at arbejde med at skabe udvikling og resultater. Du vil demotiveres af for lidt samvær og dialog med andre mennesker, af for meget fokusering på nye muligheder, og hvor du må arbejde med for lidt tankestimulering. I tillæg vil du kunne demotiveres, hvis der er for lidt frihed og fleksibilitet, og hvis du ikke får lov til at være med i processen.*

En lille bøn for ESTP’erne

Gud, hjælp mig til at tage ANSVAR for mine handlinger, selv om det som regel ikke er min fejl.

|  |  |
| --- | --- |
| Du kan dække rollen som: **Analytiker** | |
| Vigtige egenskaber: | Analytisk og objektiv, designer, kan lide at arbejde med prototyper eller projekter, eksperimenterende, forklarende, udredende. |
| Generel adfærd: | Går fra opgave til opgave, handlingsorienteret, bryder dig ikke om rutiner, socialt anlagt, men selvstændig, kan lide planer, udadvendt. |
|  | Du kan dække teamrollen **Analytiker**. Dette betyder, at du griber fat i nye ideer og tester deres brugbarhed. Såfremt ideen overlever den første kritiske analyse, strukturerer du den logisk og systematisk med sigte på hurtig videreudvikling frem mod et nyt produkt, en ny tjeneste eller en ny metode. Du har øje for, hvad der faktisk er brug for i markedet og omgivelserne i øvrigt, og du er optaget af at tilpasse organisationens og teamets indsats til dette. Fakta og logik er din hjemmebane, og du har kun lidt til overs for at blande vagt begrundede meninger eller følelser ind i arbejdet – med mindre disse logisk kan påvises at have betydning. Du kan lide projektarbejde og udfordringen i at udvikle en idé til noget, som kan fungere i praksis. Når dette er opnået, overlader du gerne afslutningen på detaljeniveau til andre, mens du selv går videre til næste udfordring.  Du har en stærk forankring i logik og analyse; noget som gør, at du nogle gange kan begå den fejl at vie den menneskelige side af arbejde og samarbejde for lidt opmærksomhed. Endvidere vil du gerne køre ting frem i højt tempo fra ide til realitet. Denne handlingsorientering og trangen til at komme videre gør, at du kan fremstå som utålmodig. Til tider kunne dine hurtige beslutninger give bedre effekt, hvis du tog dig tid til at gå ”en ekstra runde” for at forankre beslutningen i teamet/ organisationen. |

|  |  |
| --- | --- |
| Du kan dække rollen som: **Gennemfører** | |
| Vigtige egenskaber: | Praktisk, produktionsorienteret, kan lide planer, sætter en ære i regelmæssig produktion af varer og tjenester, værdsætter dygtighed og effektivitet. |
| Generel adfærd: | Tidsbevidst, gennemfører det, du har sat sig for, er mere optaget af produktion end forandringer, foretrækker rutine, får planer til at fungere, lægger vægt på resultatet, tålmodig og realistisk. |
|  | Du kan dække teamrollen **Gennemfører**. Dette betyder, at du sætter en ære i, at jobbet bliver fuldført ordentligt og i henhold til opsatte planer, krav og frister. Du arbejder systematisk og velorganiseret, og du trives, når du får ansvar for gennemførelse af konkrete arbejdsopgaver. Du har sædsædvanligvis et godt greb og omhyggelig kontrol med detaljer og fakta. Du er udholdende og arbejder, indtil opgaven er fuldført. Du er mest effektiv og finder dig bedst til rette, når du kan arbejde efter gode, faste procedurer og rutiner, og du vil nødig ændre det, der fungerer. Du har ikke meget sans for flyvske ideer og forandring for forandringens skyld, men du kan være kreativ, når du ser, hvordan en ny ide kan omsættes i konkrete, praktiske forbedringer. Ellers foretrækker du at bruge din kompetence og dine færdigheder til at producere nyttige resultater jævnt og regelmæssigt, i dag som i går.  Du kan lide stabilitet og faste rammer, og har fokus på de detaljer i jobbet, som skal gøres her og nu. Dette medfører, at du kan være i fare for at overse de langsigtede perspektiver og helheden. Din stærke loyalitet, både i forhold til arbejdet, der skal gøres, og de gældende procedurer og rutiner, gør også, at du let kan tilsidesætte dine egne tanker og behov, og at du i din pligtfølelse vil blive opfattet som for lidt fleksibel og overoptaget af at holde på det eksisterende på bekostning af forbedring og udvikling. |

|  |  |
| --- | --- |
| Du kan dække rollen som: **Kvalitetssikrer** | |
| Vigtige egenskaber: | Interesseret i kontrol, detaljeorienterede, kun lidt behov for kontakt med andre, inspektør af standarder og procedurer. |
| Generel adfærd: | Kritisk over for unøjagtigheder, kræver respekt for regler, grundig og nøjagtig, stille og reflekterende, koncentrere dig indgående om få sager ad gangen. |
|  | Dit bidrag til rollen som **Kvalitetssikrer** går mere ud på hurtigt at se om de foreliggende forslag lader sig gennemføre på et praktisk plan. De har evnen til hurtigt at holde kontrol og overblik med store mængder faktainformation, men ESTP’ere vil ikke have den samme udholdenhed med at koncentrere sig længe om en opgave, som andre kvalitetssikrere har (I). Du kan lide at arbejde sammen med andre og sætter pris på deres bidrag. Gennem hurtige og praktisk orienterede analyser tager du ansvar for, at arbejdet udføres så hurtigt og nøjagtigt, som det skal, og du slipper ikke taget, før du er sikker på, at udførelsen er i overensstemmelse med de mål og standarder, der er sat. I rollen som kvalitetssikrer kan du betragte regler og standarder som teamets og organisationens værktøj for at skabe effektivitet og kvalitet, og du arbejder derfor systematisk for at identificere og korrigere afvigelser.  Dit hurtige overblik for detaljer og din praktiske nøjagtighed i fakta medfører, at du nogle gange kan være i fare for at miste helheden af syne og komme til at fremstå som rigid og mindre åben for nytænkning i forhold til et overordnet og langsigtet perspektiv. Endvidere gør Kvalitetssikreres sagsorientering, kombineret med en forkærlighed for et hurtigt og praktisk overblik, at du til tider kan blive opfattet som for lidt reflekterende. En af grundene til dette kan være dit gode humør, som for andre teammedlemmer kan virke for lidt seriøst. |

|  |
| --- |
| **Teamadfærd** |
| Det vigtigste for dig, når du skal lede et teamarbejde, er at finde frem til den mest effektive måde at samarbejde på og motivere teamet til handling. Det er også vigtigt for dig at formulere problemet, indsamle andre synspunkter, komme med alternativer, og opsummere og træffe beslutninger, som fungerer.  Din styrke ligger i, at du aktivt påvirker problemløsningsprocesser i retning af praktiske resultater. Du tager ansvar for at klargøre ressourcer, fjerner hindringer og løser problemer. Som oftest har du et optimistisk syn, en vilje til at lykkes og en kompromisvilje, når dette er hensigtsmæssigt for at bevæge teamet fremad.  Du kan handle for hurtigt ved at sætte al din lid til improvisation, og du kan falde for fristelsen til at bruge ironiske kommentarer og sarkasme. Dette behov for, at ”noget må ske”, kan føre til, at du skaber en spændt situation.  Du påvirker sandsynligvis de andre teammedlemmer ved, at du klargør hensigten med det, der skal gøres. Du sætter mål, kurs og målestok. Du responderer sædvanligvis hurtigt med at støtte et forslag eller komme med et ændringsforslag. Du kan også være entusiastisk, logisk, og du er ikke særligt dømmende over for andres forslag.  Du kan ikke lide teammedlemmer, som er passive, umotiverede, uengagerede og urealistiske. Din opmærksomhed kan afledes af betydningsløse mål, som ikke giver umiddelbare forbedringer. Hvis verden går dig imod, kan du let blive negativ og klagende. Din opmærksomhed er her og nu, og du kan ikke altid se behov for at tage ledertrøjen.  Du vil kunne øge din effektivitet, hvis du kan gennemtænke og præsentere en realistisk plan. Det vil også hjælpe at tænke igennem, hvordan en udtalelse kan virke på andre, før den fremsættes, og at indse, at andre sandsynligvis søger stabilitet og sikkerhed. Disse vil dermed kunne blive mindre effektive i en krisesituation. |